Title: _Na pozvanie rakúskej ministerky zahraničných vecí Benity Ferrero-Waldner sa 6
Author: MZV SR
Last saved by: agenda0

Informácia o priebehu a výsledkoch prvej regionálnej konferencie na úrovni ministrov zahraničných vecí k rakúskej iniciatíve Regionálneho partnerstva vo Viedni, 
Rakúsko, dňa 6.6.2001

	Na pozvanie rakúskej ministerky zahraničných vecí Benity Ferrero-Waldner sa 6.6.2001 vo viedenskom Hofburgu uskutočnila prvá konferencia k rakúskej iniciatíve “Regionálneho partnerstva". Na konferencii sa zúčastnili ministri zahraničných vecí SR E.Kukan, ČR J.Kavan, Slovinska D.Rupel, MR J.Martonyi a štátny tajomník MZV PR A.Ananicz. Oficiálny sprievod ministra E.Kukana tvorili Ľ.Bystrický, veľvyslanec SR v Rakúsku, V.Halgaš, R-2TEO,  V.Lombardini, R-PVEU, B.Gandel, hovorca MZV SR, P.Lizák, radca vyslanec ZÚ SR vo Viedni. 
	
Priebeh konferencie

	V rámci doobedňajšieho programu sa ministri venovali aktuálnym otázkam regionálnej spolupráce, poobedňajší program tvorili otázky spojené s budúcim vývojom EÚ a jej rozšírením.

	Rakúska ministerka v úvodnom vystúpení zdôraznila dnes už mnohými prehliadaný fakt - ktorý ešte pred pár rokmi nebol úplnou samozrejmosťou - SVE dnes tvoria krajiny s fungujúcou demokraciou a trhovým hospodárstvom. Rakúsko bolo pred 10 rokmi jednou z prvých krajín, ktoré prevzalo zodpovednosť podpory demokratického vývoja v krajinách SVE. 
V súčasnosti by mali regionálne kontakty dostať novú dimenziu, aby neboli len súhrnom existujúcich dvojstranných vzťahov, ale aby regionálna spolupráca priniesla ďalšiu “pridanú hodnotu". Hospodárska spolupráca medzi partnermi sa rozvíja mimoriadne dynamicky a ich vzájomných obchod v r. 2000 predstavoval hodnotu 62,2 mld. euro. 
	Ministerka vyjadrila pripravenosť na zmenu doterajšieho názvu Strategické partnerstvo, ktorý bol pre mnohých príliš ambiciózny, na Regionálne partnerstvo. Tento návrh bol akceptovaný všetkými zúčastnenými stranami. 
	B.F.Waldnerová zdôraznila záujem podporiť a pre vzájomný prospech využiť všetko, čo spája krajiny strednej a východnej Európy. Vyslovila sa za urýchlený a súčasne dobre pripravený vstup kandidátskych krajín do EÚ. S cieľom získať vyššiu podporu rakúskeho obyvateľstva projektu rozširovania EÚ informovala o rakúskej vnútroštátnej informačnej iniciatíve Platforma Rakúsko. 
Zopakovala svoju dávnejšiu úvahu o tom, že pripravované partnerstvo by sa malo rozvíjať v dvoch etapách - pred prijatím kandidátskych krajín do EÚ a po získaní ich plného členstva v EÚ, keď by mohlo vytvoriť regionálne zoskupenie typu Beneluxu, či Škandinávskych krajín. 
	Z konkrétnych tém zdôraznila otázku bezpečnosti a ochrany hraníc, zabránenia pašovaniu omamných látok, ale aj nelegálnej migrácii. V tomto zmysle zvolal rakúsky minister vnútra v júli stretnutie svojich partnerov do Salzburgu. 
	Za osobitne dôležitú označila spoluprácu v kultúrnej oblasti, keď pripravenosť k jej ďalšiemu intenzívnemu rozvoju vyjadrili účastníci v prijatí  platformy Kultúra - stredná Európa. Do tejto oblasti v širšom slova zmysle patrí spoločné spracovanie dejín krajín strednej a východnej Európy a jeho zahrnutie do učebníc dejepisu jednotlivých krajín.  
	Región strednej a východnej Európy má všetky predpoklady pre oveľa intenzívnejšiu spoluprácu vo vedeckej oblasti. K ich využitiu je potrebné vytvoriť oveľa priaznivejšie podmienky. Z tejto orientácie by mohlo vzniknúť tzv. “technologické” partnerstvo, ktoré má osobitný význam v súčasnom období výrazného rozvoja informačných technológií.  
	Zo stretnutí ministrov zahraničných vecí môžu vzísť impulzy aj pre stretnutia ďalších rezortných ministrov napr. pôdohospodárstva, školstva, spravodlivosti.
	Rozvoj infraštruktúry v regióne patrí medzi najkomplikovanejšie a dlhodobé úlohy. Ministerka ubezpečila o svojej podpore najnaliehavejších projektov, avšak podľa jej vyjadrenia ich realizáciu v Rakúsku nemôže priamo ovplyvniť, pretože ide o zodpovednosť inej rezortnej ministerky.
	V otázke prechodných období v kapitole slobodného pohybu osôb ministerka zdôraznila flexibilný prístup Rakúska. Súčasne konštatovala, že pre úspech rozšírenia EÚ je potrebné na otvorenie pracovného trhu pripraviť verejnosť.
	Za osobitne dôležité označila aktívne zapojenie kandidátskych krajín do diskusií o budúcom fungovaní EÚ už v tomto období s výhľadom ich účasti na plánovanej medzivládnej konferencii v roku 2004.
	Ministerka navrhla s cieľom výmeny odborných skúseností výmenu diplomatov zúčastnených krajín, osobitne v oblasti európskej integrácie.	
	Odmietla úvahy o prípadnom rozširovaní Regionálneho partnerstva o ďalšie krajiny. 

	Minister zahraničných vecí Slovinska konštatoval, že regionálne partnerstvo považuje za užitočné fórum na výmenu názorov a diskusiu o relevantných otázkach.
	Odmietol úvahy o termínovom odklade rozširovania a vyslovil sa za striktne individuálne hodnotenie kandidátskych krajín tak, ako to EÚ vo svojich rozhodnutiach zdôraznila. Vyslovil sa za účasť na voľbách do Európskeho parlamentu v roku 2004 aj tých kandidátskych krajín, ktoré v tom čase nebudú mať ratifikované prístupové dohody. Podčiarkol potrebu rýchleho postupu rozširovania EÚ, pretože 10 rokov čakania bolo pre kandidátske krajiny príliš dlhý čas. 
	Kriticky sa vyjadril k postoju Rakúska na zavedenie prechodného obdobia v oblasti slobodného pohybu osôb. Zdôraznil, že ide o jednu zo štyroch základných slobôd EÚ, bez realizácie ktorej členstvo nových krajín nebude plnohodnotné. Konštatoval, že už dnes pracuje v Slovinsku viac rakúskych občanov než naopak, preto nevidí najmenší dôvod na zavedenie prechodného obdobia. Zdôraznil, že v partnerskom vzťahu musí platiť princíp rovnoprávnosti. Uviedol príklad Slovinska, ktoré v súvislosti so slobodným pohybom kapitálu zásadne prispôsobilo svoju legislatívu, dokonca prijalo zmenu ústavy. Je teraz namieste očakávať rovnako ústretový postup aj zo strany členských krajín Únie. Vyslovil sa za flexibilný a diferencovaný prístup ako voči jednotlivým kandidátom, tak aj zo strany jednotlivých členských krajín. Rakúsko by sa malo dostať z pozície iniciátora komplikácií rozširovania EÚ do polohy jeho jasného zástancu. 
	Odmietol argumenty, ktoré používa aj rakúska strana o tom, že KK predložili niekoľko stoviek žiadostí o prechodné obdobia. Slovinsko žiada len o minimálny počet prechodných období, aj to iba v technickej oblasti splnenia podmienok acquis.
	V otázke budúceho vývoja EÚ konštatoval, že Slovinsko nebude podporovať žiadne tendencie, ktoré by smerovali k oslabeniu vplyvu národných štátov. EÚ by nemala smerovať k vytvoreniu Spojených štátov európskych podľa vzoru USA, pretože podmienky na fungovanie USA sú úplne iné ako v Európe. Rovnako sa vyslovil proti vytváraniu druhej komory Európskeho parlamentu. Zastúpenie národných parlamentov je potrebné riešiť iným spôsobom. 
Slovinský minister sa vyslovil za prenechanie oblasti spracovania historických otázok vzťahov krajín strednej a východnej Európy odborníkom-historikom. Politici by sa mali venovať budúcnosti. 

	Slovenský minister zdôraznil spoločné záujmy krajín regiónu strednej a východnej Európy, ktoré sa v budúcnosti môžu v rámci EÚ ešte posilniť. Intenzívne regionálne kontakty označil za vhodnú prípravu na budúcu spoluprácu v rámci EÚ. Vyslovil sa za silné postavenie stredoeurópskeho regiónu, k čomu môže aj spolupráca v rámci Regionálneho partnerstva výrazne prispieť. 
	Odmietol inštitucionalizovanie novej iniciatívy, SR ju chápe ako neformálne flexibilné konzultačné fórum ministrov zahraničných vecí o otázkach európskej integrácie a regionálnej spolupráce.
	Zdôraznil, že partnerstvo sa nedá naordinovať, ale ide o dlhodobý proces, pri ktorom je partnerom často potrebné vyjsť v ústrety. Partnerstvo nie je len o vlastných záujmoch, ale aj o záujmoch partnerov. 
	Ocenil intenzívny vývoj hospodárskej spolupráce regiónu, ktorému nie vždy zodpovedá rozvoj vzťahov v rôznych oblastiach, ako napr. sociálnej, bezpečnostnej, životnom prostredí, kultúry, vzdelávania. V mnohých oblastiach zostávajú zakorenené predsudky, čo dokazuje prebiehajúca diskusia o zavedení prechodného obdobia na slobodný pohyb pracovných síl po rozšírení EÚ voči novým členom.
	Partneri, ktorí zdieľajú spoločné hodnoty a v mnohých prípadoch aj názory, by k sebe mali mať blízko aj v doslovnom slova zmysle - mali by byť prepojení cestami hodnými 21.storočia. To by malo platiť aj o diaľničnom prepojení medzi dvoma najbližšími hlavnými mestami Európy - Viedňou a Bratislavou.  
	Minister informoval o rozbiehajúcej sa verejnej diskusii k budúcnosti EÚ aj na Slovensku formou národného konventu, ktorý zahŕňa čo najširšie spoločenské a politické prostredie krajiny.
	Vyjadril pripravenosť SR usporiadať ďalšie stretnutie ministrov zahraničných vecí na Slovensku. Partneri sa dohodli na jeho konaní 7. decembra 2001.
	V oblasti prístupových rokovaní zdôraznil úspešný postup SR. V praxi sa tak potvrdil princíp definovaný na summite v Helsinkách o možnosti dobehnutia krajín, ktoré začali o vstupe do EÚ rokovať skôr. V tejto súvislosti zdôraznil, že by sa malo konečne upustiť od rozdeľovania kandidátskych krajín do skupín, pretože dnes s EÚ rokuje o vstupe 12 kandidátov.

	Maďarský minister označil regionálnu spoluprácu za dôležitú súčasť zahraničnej politiky MR. Vyslovil sa za posilňovanie spolupatričnosti strednej Európy. Kandidátske krajiny mali na rozdiel od Rakúska menej šťastia v nedávnej histórii a dnes sa vracajú do prirodzeného prostredia. Zdôraznil význam regionálnych kontaktov aj medzi mimovládnymi organizáciami, občianskymi združeniami a dobrovoľnými spolkami.
	Maďarsko vidí pri rozvíjaní partnerstva tri priority - posilnenie vnútornej bezpečnosti, kultúrnu a školskú spoluprácu a budovanie infraštruktúry v širokom slova zmysle. Maďarský minister zdôraznil potrebu dobrej a partnerskej spolupráce ešte pred vstupom do EÚ, pretože budúca spolupráca v rámci EÚ bude výsledkom a odrazom intenzity kontaktov, ktorá jej predchádzala.
	Varoval pred úvahami o prípadnom časovom odklade rozširovania EÚ. Takýto postup by mohol mať veľmi negatívne následky ako pre kandidátske krajiny tak aj pre samotnú EÚ. Od členských štátov EÚ žiadal dodržať prijatý časový plán rozširovania bez obmedzenia tak, aby do konca r. 2002 boli ukončené rokovania a v r. 2004 mohli byť prijatí prví noví členovia. Vyslovil sa za individuálne hodnotenie kandidátov a rozhodnutie o ich prijatí schváliť podľa individuálneho splnenia podmienok členstva v EÚ.  
	Kriticky sa vyjadril k požiadavke EÚ na prechodné obdobie v oblasti slobodného pohybu osôb v rozsahu 7 rokov. Konštatoval, že v tejto oblasti za posledných desať rokov neboli žiaľ prijaté žiadne “prípravné kroky". V Rakúsku napr. spomedzi zahraničných pracovných síl tvoria pracovníci z krajín SVE len 10 %, z MR len 3 %. 
	V súvislosti s budúcim vývojom EÚ maďarský minister vyjadril želanie zachovania súčasných inštitúcií až do realizácie rozšírenia EÚ. Ak by sa citeľné zmeny v štruktúre inštitúcií EÚ prekrývali s prijatím viacerých nových členov, mohlo by to viesť k celkovému oslabeniu fungovania únie, na čom nemá žiadna členská ani kandidátska krajina záujem. Zdôraznil potrebu vypočutia názorov a postojov kandidátskych krajín, čo v niektorých členských štátov únie zatiaľ absentuje. Ako príklad uviedol citát z vystúpenia francúzskeho premiéra Jospina, ktorý uviedol, že 15-tka sa musí pri novej MVK dohodnúť na podmienkach ďalšieho fungovania EÚ. 

	Poľský štátny tajomník ubezpečil, že Poľsko má záujem aktívne sa podieľať na spolupráci v rámci Regionálneho partnerstva. Niektoré pochybnosti, ktoré v tomto smere zazneli, označil za nepodložené. Čas a konkrétne kroky nakoniec preveria, či je tento projekt životaschopný a potrebný a či bude realizovaný pragmaticky a zmysluplne.
	V oblasti prechodných období na slobodný pohyb osôb a kapitálu sa vyslovil za flexibilný prístup zo strany EÚ. Konkrétne požiadavky niektorých členských krajín EÚ (Rakúska a Nemecka) označil za nepochopiteľné (napr. obmedzenia v oblasti interiérových architektov). 

Český minister zahraničných vecí, ktorý sa k rokovaniam pripojil asi s hodinovým oneskorením, zdôraznil pragmatický a flexibilný charakter Regionálneho partnerstva, bez inštitucionálnej roviny. Česká republika považuje za hlavnú prioritu prípravu na vstup do EÚ. Vyzdvihol veľmi dobrú ekonomickú spoluprácu v regióne, ktorej zatiaľ nezodpovedajú kontakty v niektorých ďalších oblastiach. Podporil zintenzívnenie kontaktov v oblasti bezpečnosti, infraštruktúry, kultúry a školstva. Zdôraznil, že kvalitný rozvoj prihraničných regiónov prispeje k zníženiu obáv zo slobodného pohybu pracovných síl. V súvislosti s prípadným zavedením prechodného obdobia na slobodný pohyb osôb sa vyslovil za flexibilný prístup pri jeho uplatňovaní. Zdôraznil nepriaznivý dopad na verejnú mienku v kandidátskych krajinách, kde sa občania zavedením prechodného obdobia v jednej zo základných slobôd EÚ budú cítiť občanmi druhej kategórie. Ide o otázku ľudskej dôstojnosti. Podľa J.Kavana je potrebná práca s verejnou mienkou. S ľútosťou konštatoval, že členských i kandidátskych krajinách absentuje doteraz primeraná komunikačná stratégia. 
V rokovaniach o vstupe do EÚ je podľa Českej republiky potrebné odmietnuť podmieňovanie a spájanie jednotlivých rokovacích kapitol a hodnotenie jednotlivých kandidátskych krajín by malo byť striktne individuálne. Česká republika privítala možnosť zúčastniť sa diskusie o budúcom formovaní EÚ, pretože aj pre kandidátske krajiny je dôležité, do akej únie vstúpia. 

	Ministri na záver prijali spoločné komuniké (anglický text v prílohe).

Hodnotenie a závery

•	Médiá predovšetkým v Rakúsku, ale aj na Slovensku sa k rakúskej iniciatíve stavali spočiatku skepticky. V komentároch sa iniciatíva prezentovala ako snaha Rakúska o dominanciu v regióne, o návrat k duchu monarchie, či snahu o získanie partnerov na východe, keď ju partneri EÚ (počas sankcií) sklamali. Po konferencii sa názory v médiách posunuli k priaznivejšiemu hodnoteniu, pričom poukázali na fakt, že samotné zúčastnené strany vidia v dialógu v navrhnutom formáte pozitívny prínos. Dokumentuje to i zhodný názor partnerov pokračovať v takýchto stretnutiach.

•	Stretnutie ministrov zahraničných vecí krajín strednej a východnej Európy potvrdilo užitočnosť konzultácií a rokovaní v tomto formáte. Partneri sa detailne informovali o svojich postojoch k aktuálnym otázkam regionálnej spolupráce a európskej integrácie. Výmena názorov tohoto druhu prispieva k lepšiemu pochopeniu postojov a argumentov partnerov a umožňuje zblíženie pozícií v jednotlivých otázkach spoločného záujmu.

•	Účasť zúčastnených krajín na ministerskej úrovni (s výnimkou Poľska) potvrdzuje skutočnosť, že medzi zúčastnenými krajinami neexistujú vážne, zásadné bilaterálne problémy. Tento fakt potvrdili i priebeh a atmosféra konferencie. 

•	Ako veľmi praktický sa ukázal obmedzený počet účastníkov konferencie, ktorý umožnil bezprostrednú neformálnu výmenu názorov ministrov. 

•	Zástupcovia všetkých zúčastnených kandidátskych krajín sa vyjadrili proti uplatneniu prechodných období v otázke slobodného pohybu osôb. Zdôrazňovali potrebu flexibilného a diferencovaného prístupu ako voči kandidátom, tak zo strany jednotlivých členských krajín. Rakúska ministerka zahraničných vecí vyjadrila podporu flexibilnému prístupu, hoci nešpecifikovala detaily. 

•	Partneri vyjadrili záujem na užšej spolupráci v kultúrnej oblasti. Počas konferencie bolo odsúhlasené prijatie platformy Kultúra - stredná Európa. Do tejto oblasti v širšom slova zmysle patrí spoločné spracovanie dejín krajín strednej a východnej Európy a jeho zahrnutie do učebníc dejepisu jednotlivých krajín.

•	Slovensko svojím návrhom na usporiadanie ďalšieho stretnutia demonštrovalo pochopenie a podporu pre takýto druh spolupráce a umožnilo urobiť ďalší krok k vytvoreniu tradície pravidelných konzultačných stretnutí ministrov zahraničných vecí v tomto formáte pred formálnymi zasadnutiami Európskej rady. Partneri sa dohodli, že druhá regionálna konferencia sa uskutoční dňa 7.decembra 2001 na Slovensku.

Conference on a Regional Partnership
Vienna, 6 June 2001

Upon invitation by the Austrian Minister for Foreign Affairs, Benita Ferrero-Waldner, the Foreign Ministers of the Czech Republic, the Republic of Hungary, the Republic of Austria, the Republic of Slovenia and the Slovak Republic and the State Secretary of the Republic of Poland met in Vienna on June, 2001, for a Regional Conference on their partnership for the future. The aim of this partnership is to enhance regional cooperation with a view  to assist preparing EU enlargement and co-operating more actively on EU issues.

Representatives of the candidate countries welcomed the readiness of Austria to stimulate actively the process of their accession to the EU.

The Foreign Ministers agreed to intensify existing forms of regional cooperation and exchanged views on how to promote the rapid integration of the new members into the Union.

The identified a first set of common projects, including mutual participation in information and communication initiatives in order to acquaint citizens of their countries with all aspects of the enlargement process and the potential for co-operation in the Union. In this context, the Foreign Ministers equally envisaged an intensified exchange of experience at all levels of public administration and agreed to support similar initiatives of the non-governmental sector.

In addition, the Foreign Ministers approved the establishment of a close regional cooperation in the form of a Platform “Culture - Central Europe".

They welcomed the fact that other members of their governments also plan joint meetings in order to work together closely. Inter alia, an initiative in this regard was already launched by the Ministers of the Interior last year with a view to discussing developments in Justice and Home Affairs and coordinating related activities; such an informal discussion will again take place in Salzburg in late July.

Furthermore, the Foreign Ministers had an exchange of views on the current debate concerning the future of the European Union and agreed to continue this dialogue. 
Through the establishment of this Partnership, the Foreign Ministers of the Czech Republic, Hungary, Slovakia, Slovenia, Poland and Austria wish to provide additional political momentum to the enlargement process. The group intends to enhance regional co-operation in the enlarged European Union and thereby strengthen the EU as such.

Upon the invitation of the Foreign Minister of Slovakia, the next meeting will take place on December  7th 2001 in Slovakia.